গণিতবিদ্যার ‘জিরো’ আবিষ্কৃত হয়েছিল খ্রিস্টীয় পঞ্চম শতাব্দীতে। কলকাতা পুলিশে ‘জিরো’ আবিষ্কৃত হল খ্রিস্টীয় একুশ শতকে। সৌজন্যে শহরের নতুন পুলিশ কমিশনার সৌমেন মিত্র। কলকাতার ভোটপর্বের প্রথম দিনে সৌমেন মিত্রের বাহিনী অসফল, এমনটা একেবারেই বলা সম্ভব নয়। আপাত-অসম্ভবটিকে সম্ভব করে তোলার প্রাথমিক কৃতিত্ব নির্বাচন কমিশনের। কমিশনই শহরে ভোটের প্রাক্কালে পুলিশ কমিশনার বদলের মতো সাহসী সিদ্ধান্তটি নিয়েছে। কিন্তু ‘সিস্টেমে’র মধ্যে ঢুকে ‘সিস্টেম’ বদলানোর মতো কঠিন কাজ খুব কমই আছে। সেই কঠিন কাজটি মোটামুটি সাফল্যের সঙ্গেই সম্পাদন করতে পেরেছেন নতুন পুলিশ কমিশনার। তিনি জানতেন, রাজ্যে পুলিশি ব্যবস্থা চিরকালই শাসকদলের মুখাপেক্ষী এবং ‘নিরপেক্ষতা’ শব্দটি এ রাজ্যের পুলিশের অভিধানে নেই। তবু চাকা ঘোরানোর কাজটি তিনি শুরু করতে পেরেছেন।
ভোটের আগে পুলিশের পদস্থ অফিসার থেকে থানার ওসি এবং বাহিনীর কাছে সৌমেন মিত্রের একটি ‘ব্রিফিং’ ছিল। সেখানে তিনি সকল কর্মীকে সচেতন থাকতে বলেছেন, যাতে পুলিশ-প্রতিষ্ঠানের গায়ে কোনওভাবেই দাগ না-লাগে। কোনও অনুরোধ-উপরোধে কান না-দিতে বলেছেন। সব মিলিয়ে ‘জিরো টলারেন্সে’র উপর জোর দিয়েছেন। কথাগুলি মোটেই যুগান্তকারী নতুন কিছু নয়। পুলিশের তো নিরপেক্ষ হওয়ারই কথা। আইনের রক্ষক বলেই পুলিশের কারও অনুরোধে কান দেওয়া অনুচিত। যে কোনও সংকটে ‘জিরো টলারেন্স’ দেখানোরই কথা পুলিশের এবং পক্ষপাতিত্ব এ পেশার কার্যধারায় অশোভন। এসব আলাদা করে বলার কিছু নেই। কিন্তু এই সব কর্তব্যের কথা যে ভোটের সময় মনে করাতে হচ্ছে, তার কারণ, এ বঙ্গে কোনওদিনই ‘জিরো টলারেন্স’ দেখানো হয় না। তৃণমূল আমলে আদতে বাম আমলেরই ‘রিপ্লে’ চলেছে। বামেরা যেভাবে পুলিশকে নিয়ন্ত্রণে রেখে যথাসাধ্য অরাজকতার সাধনা করত, ভোট পরিচালনা করত, অপশাসন চালাত, তৃণমূল সেই একই ‘মডেল’ মন দিয়ে অনুসরণ করে চলেছে।
এই মডেলটিকে ভাঙতে হবে। এ মডেল গণতন্ত্রের বিরোধী। পুলিশ কেন শাসকদলের ধামাধরা হবে ! নির্বাচন শেষ হলে, নির্বাচন কমিশনের এক্তিয়ারের প্রশ্ন না-উঠলে পুলিশি ব্যবস্থা কি আবার সেই পক্ষপাতিত্বের তিমিরেই ডুবে যাবে ! তেমনটা না-হওয়াই কাম্য। নতুন সরকারের কাছে রাজ্যবাসীর এই প্রত্যাশাই থাকবে যে, আইনশৃঙ্খলার প্রশ্নে পুলিশের গণবন্ধু মুখটিই প্রকাশ্যে আসুক। যেখানে শর্তহীনভাবে সাধারণের পাশে থাকবে পুলিশ। অত্যাচারিতের পাশে, নিপীড়িতের পাশে শাসকের রক্তচক্ষু উপেক্ষা করে দাঁড়াবে। অন্যায়-অপরাধ সহ্য করবে না। শাসকদলের ছত্রছায়ায় থাকা অপরাধীকেও রেয়াত করবে না। গণিতের ‘জিরো’ ব্রহ্মগুপ্তের আবিষ্কার, না কি আর্যভট্টের, তা নিয়ে তর্ক বিরাজ করুক। কিন্তু কলকাতা পুলিশের সদ্য-অাবিষ্কৃত ‘জিরো’ আদৌ সদাবিরাজমান থাকবে কি না, সেটিই বড় প্রশ্ন। পুলিশের নিরপেক্ষ থাকার বিষয়টি নিছক শূন্যতার সাধনায় পর্যবসিত না-হলেই মঙ্গল।